ToekomsVenster: Verwondering as beginsel vir 'n gelukkiger lewe | Maroela Media
Daar is drie dinge, nee, vier wat bo my begrip is, wat ek nie verstaan nie: hoe 'n aasvoël in die lug bly, hoe 'n slang teen 'n rots op seil, hoe 'n skip op die diepsee vaar en hoe die liefde tussen 'n man en 'n meisie werk. – Spreuke 30:18-19
Aansluitend by dit wat ons verlede week met mekaar gedeel het (interessant hoe die beginsels tog met mekaar saamhang) dink ons vandag oor verwondering na.
Ons jongste kleinkind is eersdaags 'n jaar oud. Hy was ( trouens oupa dink so) van die eerste oomblik af in verwondering oor hierdie merkwaardige en wonderlike wêreld. Dit is asof niks sy aandag ontsnap nie. Geen ervaring gaan verlore nie. Iewers begin dit 'n verwysingsraamwerk vorm aan die hand waarvan hy die wêreld intelligent sal beleef.
Louis Amstrong in daardie legendariese lied "What a wonderful world" besing juis die grootheid van dit alles.
Ons noem dit verwondering. Dit is die vermoë om lank genoeg by ervaringe stil te staan dat dit jou verbeelding aangryp.
Eintlik is die lewe so ryk aan ervarings dat 'n mens in 'n permanente staat van verwondering behoort te leef. Ek verwys na 'n paar:
'n Nuwe dag wat aanbreek, sonsopkoms, die nag wat wyk.
Die sterre aan die hemel, die uitspansel, die eindelose hemel.
Die geboorte van 'n nuweling
Die ervaring van liefde, aanvaarding, omgee en nabyheid
Jy kan gerus by wyse van kommentaar aandui wat jou verbeelding telkens aangryp.
Die groot vyand van verwondering is vanselfsprekendheid. "Natuurlik sal die nuwe dag aanbreek, die sterre skyn en God my liefhê". Maar daar is niks vanselfsprekend aan hierdie wêreld nie. As God se hand toemaak is dit klaar met ons. Dank die Here Hy doen dit nie.
Kom ons gee vanaand rekenskap voordat ons gaan slaap van wat vandag ons verbeelding aangegryp het.
'n Asem-teug!!! Sonder dit kan daar geen verwondering wees nie.
Elke sonsondergang is vir my asemrowend!
Hoe 'n liggaam aanmekaargesit is. Elke onderdeel het sy werk en saam werk alles perfek.
Die onverdiende goedheid en genade van ons Here Jesus Christus
Die natuur is asemrowend mooi! Kyk na die voeltjies hoe hulle baljaar in die reenwater. Die mannetjes duif hoe hy met die wyfie flirt en die wyfie op haar beurt "weg trippel" van hom af. Die gekoer van die tortelduifie …Alles so volmaak deur God geskep.